Baie Afrikaans! | Zandie
Posted on Augustus 9, 2009 by zandie
Die trekkery het my sommer baie op-en-af laat hardloop. Ek het nie mooi geweet wat aan die gang was nie. Ounooi het baie met my mooi gepraat en elke nou en dan het Poplap of Boeta met my buite gaan sit en moes ek die geel ronde skapie gaan optel. Ek weet nie van “bring” nie. Ek het nou al baie woorde geleer. Dit is seker hoekom Ounooi sê dat ek ‘n slim honne is. Ek het nou al geleer om te sit. Ek weet goed wat Poplap wil hê ek moet doen as sy “sit” sê. Ek weet ook al wat “doedoe” is. Kyk net hoe heerlik doedoe ek hier op Ounooi se skoot! Poplap is besig om my te leer van “bly”. Ek leer baie Afrikaans!
Ounooi het my eerste van “doedoe” geleer. Ek het haar ook hoor sê dat haar ander honne ook doedoe geken het. Hulle was ook seker slim honne, nes ek. Slim honne is seker lekker. Ek wonder wie nog ‘n slim honne is. Ek wil nou net die donker oor my oë laat kom, want ek weet nog nie van trek nie, maar ek weet dat trek honne moeg maak.
Ounooi kon my nie baie lank laat doedoe op haar skoot nie. Ek wonder nog steeds of trek lekker is. Ek het net geweet dat hierdie matjie baie lekker warm vir my kop is, die lekkerte begin sommer by my tong en dan gaan lê dit agter my ore. Ounooi en Poplap het my nat gemaak. Ek het hulle hoor iets sê van bad, maar ek weet nog nie mooi van bad nie. Ounooi leer my nog van bal en dit klink vir my amper soos bad. Ek vat die geel ronde skapie en sit dit dan graag agter hierdie hout kassie neer. Gister het ek ook die eerste keer geleer van marmotte. Ek weet nog nie mooi van dit nie, maar ek weet Poplap en Boeta sal my mooi leer van marmotte. Boeta-hulle kyk na die marmotte en dan wil ek ook kyk. Die marmotte lyk vir my soos skapies. Ek dink Ounooi is ook ‘n slim honne. Sy weet dat ek skapies wil hê. Boeta-hulle verstaan nie mooi hoekom ek nie die ronde geel skapie vir hulle wil gee nie. Ek kom net hier sit en hulle moet dan vir my weer vertel wat om te doen. Boeta weet nie mooi van slim honne nie. Poplap ook nie. Slim honne bring nie ronde geel skapies nie. Slim honne wag mooi soos ‘n slim honne. Die marmotte hou van my, hulle weet dat ek hulle moet bring. Hulle hardloop nie vir my weg nie.
Ek sit die ronde geel skapie net neer en wag. Boeta en Poplap moet dan vir my sê waarheen ek die geel ronde skapie moet vat, maar hulle tel dit net weer op en gooi dit weg! Ek moet dan die geel ronde skapie gaan optel! Ek weet nog nie van haal en bring nie.
Ai tog, ek is pootuit. Ek is in my nuwe huis en Ounooi-hulle het vir my die groot warm kamer gegee. Ounooi het iets gesê van “conservatory”. Boeta het gesê dat dit vir my lekker warm gaan wees. Ek weet baie van die woord lekker. Ek het gaan lê en dan kom die donkerte oor my oë. Trek is baie harde werk. Dit het ek ook nou gesien. Ek moes in die masjien lê wat so harde geraas maak. Die geraas het my maag so bietjie snaaks laat voel. Poplap het my by haar voete laat lê en ek het nie omgegee nie. Poplap het vir my lekker kossies gegee. Ounooi het my mooi geleer van doedoe, sy het net doedoe gesê toe voel ek hoe die donker oor my oë kom. Boeta het ook ‘n slim honne geword. Hy het vir my sy lekker raaskas met sagte geluide kom neersit en ek het lekker gevoel. Die sagte geluide het die donker oor my oë baie vinniger laat kom.
Filed under: Uncategorized | Tagged: hond,hond stories,hondelewe,Kollie,trek |
« Van trek en skapies Groot skrik! »
boendoe, on Augustus 9, 2009 at 3:43 nm said:
En nou is ek EERS lus vir ‘n puppy!
zandie, on Augustus 9, 2009 at 9:45 nm said:
Woef-woef! Puppy vir boeta’tjie! ag pleaze! 🙂